D'acord amb l'article 11 del Reglament (CE) 834/2007 tota l'explotació agrícola es gestionarà d'acord amb els requisits aplicables a la producció ecològica.
Malgrat tot, i segons el mateix Reglament, en certes situacions una explotació pot dividir-se en unitats clarament diferenciades, les quals no totes han d'estar gestionades d'acord amb la producció ecològica.
En aquests casos, l'agricultor mantindrà la terra, els animals i els productes que s'utilitzin per a la producció ecològica o es produeixin en les unitats ecològiques, separats d'aquells que s'utilitzin o es produeixin en les unitats no ecològiques, i mantindrà un registre documental adequat que demostri l'esmentada separació.
Pel que respecta als animals, hi haurà d'haver diferents espècies.
Pel que respecta a l'aqüicultura, podran ser presents les mateixes espècies, sempre que hi hagi una separació adequada entre les instal·lacions de producció.
Pel que respecta a les plantes, hi haurà d'haver diferents varietats que puguin diferenciar-se fàcilment.
Segons l'article 40 del Reglament (CE) 889/2008, un productor podrà tenir unitats de producció ecològiques i no ecològiques en la mateixa zona:
a) en el cas que es produeixin cultius perennes que requereixin un període de cultiu d'almenys tres anys, i les varietats dels quals no puguin diferenciar-se fàcilment, sempre que es compleixin les següents condicions:
i. que la producció que es tracti estigui inclosa en un pla de conversió que comprometi al productor formalment i conforme al qual l'inici de la conversió a la producció ecològica de l'última part de les superfícies incloses en el mateix comenci com més aviat millor i, en tot cas, en un termini màxim de cinc anys;
ii. que s'hagin pres les mesures oportunes per a garantir en tot moment la separació dels productes procedents de cadascuna de les unitats considerades;
iii. que la collita de cadascun dels productes considerats es comuniqui a l'autoritat de control (CCPAE) amb una antelació d'almenys 48 hores;
iv. que, una vegada acabada la collita, el productor informa a l'autoritat de control (de les quantitats exactes collides en les unitats en qüestió i les mesures aplicades per a separar els productes;
v. que el pla de conversió i les mesures de control hagin estat aprovats per l'autoritat competent (DARP); aquesta aprovació haurà de confirmar-se tots els anys després de l'inici de l'esmentat pla.
b) en el cas de les superfícies destinades a la investigació agrària o l'educació oficial autoritzades per les autoritats competents dels Estats membres, i sempre que es compleixin les condicions establertes en la lletra a), incisos ii), iii) i iv) i la part pertinent de l'incís v).
c) en el cas de les superfícies destinades a la producció de llavors, de material de reproducció vegetativa i de plançons, i sempre que es compleixin les condicions establertes en la lletra a), incisos ii), iii) i iv) i la part pertinent de l'incís v).
d) en el cas de prats exclusivament utilitzades perquè pasturen els animals.
Per tant, el Departament d'Agricultura, Ramaderia, Pesca i Alimentació (DARP) ha d'aprovar i confirmar anualment el Pla de conversió i les mesures de control esmentats en la lletra a), mentre que en els casos esmentats en les lletres b) i c) haurà d'aprovar i confirmar anualment les mesures de control.
En aquest sentit, i per la pròpia naturalesa d'aquestes situacions, que està lligada a la gestió de la producció ecològica, es fa indispensable comptar amb la supervisió de l'autoritat de control de la producció agrària ecològica a Catalunya (Consell Català de la Producció Agrària Ecològica CCPAE).
Aquest tràmit s'ha de fer de via telemàtica a través de la pàgina Tràmits excepcionals en matèria de producció agroalimentària ecològica.
Els operadors ecològics interessats en tenir unitats de producció ecològiques i no ecològiques en la mateixa zona, d'acord amb el que preveu l'article 40 del Reglament (CE) 889/2008, empleneran el model de Pla de conversió i/o de mesures de control per producció paral·lela.
Aquest document s'haurà d'adjuntar en el formulari general dels Tràmits excepcionals en matèria de producció agroalimentària ecològica i aquest s'haurà d'enviar per via telemàtica.
Per més informació sobre aquest procediment es pot consultar la Guia per a la tramitació telemàtica de tràmits excepcionals en matèria de producció agroalimentària ecològica.
El Servei d'Ordenació Agrícola rebrà aquesta sol·licitud i demanarà al CCPAE que realitzi un informe per a l'autorització del pla.
El CCPAE enviarà l'informe corresponent al Servei d'Ordenació Agrícola del DARP que farà la revisió corresponent i emetrà l'autorització o la no autorització del pla de conversió i/o de les mesures de control de producció paral·lela que en notificarà per via telemàtica a la persona interessada.
El CCPAE comprovarà anualment el compliment de les mesures aprovades del Pla de conversió i/o de les mesures de control de producció paral·lela i emetrà un informe específic en relació a l'aplicació d'aquest pla destinat al Servei d'Ordenació Agrícola.
A partir de l'informe rebut, el/la cap del Servei d'Ordenació Agrícola signa la confirmació o la no confirmació del pla de conversió i/o de les mesures de control de producció paral·lela i notificarà per via telemàtica a la persona interessada.